RESOLUCIÓN do 31 de maio de 2011, da Dirección Xeral de Patrimonio Cultural, pola que se adoptan medidas cautelares para a protección do trazado histórico do tramo do Camiño Inglés entre O Rego da Moa e O Peón, no concello de Cabanas.
Consellería de Cultura e Turismo — III. Outras disposicións — 01/07/2011

Con motivo da tramitación dun expediente de obras no parque empresarial de Vilar do Colo, que requiría informe da Dirección Xeral de Patrimonio Cultural pola súa afección sobre o Camiño Inglés, preséntanse na Dirección Xeral de Patrimonio Cultural escritos que cuestionan que o trazado histórico do Camiño Inglés entre os núcleos do Rego da Moa (Barallobre, no concello de Fene) e O Peón (Laraxe, no concello de Cabanas) se corresponda coa recollida no expediente de delimitación que se someteu a información pública por acordo da Secretaría Xeral da Consellería de Cultura e Comunicación Social do 10 de decembro de 1997 (DOG n.º 26, do 9 de febreiro de 1998).
Á vista desa documentación presentada, tendo en conta o plano catastral dos anos 50 e a foto aérea actual e as demais actuacións levadas a cabo polo Servizo de Protección da Cidade e Camiños de Santiago, dedúcese que a dúbida é razoable e solicítase a unha empresa especialista a elaboración dun informe complementario específico sobre ese tramo. Ese informe, recibido o 30 de abril de 2010, conclúe manifestando que o trazado do camiño histórico a Santiago discorre desde o sur do núcleo do Rego da Moa en dirección recta cara ao núcleo do Peón. A nova proposta de trazado é sometida posteriormente á consideración do Comité Asesor do Camiño de Santiago, que emite informe favorable por entender que está suficientemente documentada.
Por todo o cal, considerando que a elaboración documental e a posterior tramitación que conclúa coa delimitación do novo trazado histórico do Camiño Inglés no tramo antes referido requirirá pola súa complexidade e procedemento legalmente previsto un período de tempo abondo para que poidan xurdir accións que poñan en perigo de destrución ou deterioración este novo trazado, tendo en conta tamén que a Lei 3/1996, do 10 de maio, de protección dos Camiños de Santiago, establece que o Camiño de Santiago é un ben merecedor da máis alta protección prevista na nosa lexislación para un ben do patrimonio cultural de Galicia, con independencia de que a súa delimitación estea pendente da incoación do oportuno expediente, e a regulación que sobre as medidas preventivas conteñen a Lei 30/1992, do 26 de novembro, e singularmente os artigos 4 e 32 da Lei 8/1995, do 30 de outubro, do patrimonio cultural de Galicia, en virtude das competencias que me atribúe o Decreto 337/2009, do 11 de xuño, polo que se desenvolve a estrutura orgánica da Consellería de Cultura e Turismo,
Primeiro. Establecer como medida preventiva con carácter xeral para a protección do trazado do Camiño Inglés arriba descrito, entre O Rego da Moa e O Peón, no concello de Cabanas, a necesidade de someter a informe da Dirección Xeral de Patrimonio Cultural, con carácter previo á resolución municipal, todas as obras que sexan obxecto de licenza (salvo obras menores que só afecten o interior das edificacións), dentro dos 30 metros a ambos os lados do camiño, contados a partir do seu límite exterior, así como levantar as medidas preventivas que ata a data se aplicaban ao trazado referido no expediente incoado no ano 1997, por entender que queda suficientemente acreditada a identificación do camiño histórico segundo o trazado que se recolle no anexo.
Segundo. Publicar esta resolución no Diario Oficial de Galicia para o seu xeral coñecemento.
Esta medida preventiva manterase en vigor ata o momento de aprobación inicial do expediente de delimitación do trazado, en que se resolverá o que se considere oportuno sobre a protección preventiva do ben ata a aprobación definitiva do expediente de delimitación do Camiño Inglés.
Santiago de Compostela, 31 de maio de 2011.